Namibië die eerste Afrika-land wat vleis aan VSA mag verkoopArgieffoto Die Verenigde State van Amerika het die invoer van ontbeende vleis en ander beesvleisprodukte van Namibië goedgekeur, het die Amerikaanse ambassade in Windhoek aangekondig. Steve Mraz, waarnemende skakelbeampte van die ambassade, het gesê Namibië is die enigste Afrika-land wat in aanmerking kom om vleis na die VSA uit te voer nadat dit goedkeuring ontvang het van die voedselveiligheid en -inspeksiediens. “ŉ Finale uitspraak deur die organisasie op 13 Julie voeg Namibië by die lys van lande wat in aanmerking kom om vleis en vleisprodukte na die VSA uit te voer,” het Mraz gesê. Thomas Daughton, Amerikaanse ambassadeur in Namibië, het gesê dié skuif maak ŉ belangrike nuwe mark oop vir vleisverskaffers in die land. Volgens die Amerikaanse voedselveiligheid en -inspeksiediens is Namibië se vleisinspeksiestelsel gelykstaande aan die Amerikaanse inspeksiestelsel vir vleis en vleisprodukte. John Mutorwa, minister van landbou in Namibië, het nie ŉ datum verskaf wanneer die uitvoere sal begin nie, maar gesê die land sal tot 860 000 kg binne die eerste jaar verskaf. Die uitvoere sal na verwagting jaarliks tot 5,7 miljoen kg toeneem binne die volgende vyf jaar. Amerika is Namibië se tweede groot beesvleisuitvoermark ná China, wat in Mei die eerste groot uitvoermark geword het.